Praviršulio tyrelis

Praviršulio tyrelis (retai: tyrulis) − pelkė Radviliškio ir Raseinių rajonuose, tarp Grinkiškio, Šaukoto, Žaiginio ir Vosiliškio. Didelė pelkės dalis paskelbta Praviršulio tyrelio botaniniu zoologiniu draustiniu. Draustinio plotas − 3316 ha.

Pelkė plyti tarpgūbriniame klonyje. Iš vakarų ją juosia Šaukoto moreninis kalvynas, iš rytų − Vosiliškio pakraštinių moreninių darinių ruožas. Yra nesupelkėjusių salų ir pusiasalių. Kai kuriose salose buvo įsikūrę kaimai (Jonaičiai, Kragai, Švelniai).

Pelkę maitina krituliai ir per ją tekantys upeliai. Šiaurėje per pelkę teka Žadikė (Šušvės intakas), pietuose telkšo Praviršulio ežeras, iš kurio teka griovys Duburiai (Luknės intakas), vakariniame pakraštyje yra Kragų ežeras.

Durpių klodo didžiausias storis 8 m, durpių vidutinis susiskaidymas 21 %, vidutinis peleningumas 7 %. Po durpėmis yra ežerinių nuosėdų, jų sluoksnio storis siekia 6,5 m. Dugne smėlis, priesmėlis, priemolis.

Miškais apaugę 54 % draustinio ploto (beržynai 48 %, pušynai 24 %, eglynai 14 %, juodalksnynai 11 %). Draustinio teritorijoje sutinkamos 106 paukščių rūšys, nemažai iš jų – retos: didieji ereliai žuvininkai, juodieji gandrai, vandeniniai strazdai, plėšriosios medšarkės, raudongalvės sniegenos, tetervinai, didieji ereliai rėksniai.

Nuorodos 
 Retų augalų ir gyvūnų nuotraukos iš Praviršulio pelkės

Lietuvos pelkės
Radviliškio rajono saugomos teritorijos
Raseinių rajono saugomos teritorijos
Lietuvos botaniniai draustiniai
Lietuvos zoologiniai draustiniai